REFERAT

Styremøte i Oslo Skytterkrets 26. april 2018

Til stede: Lena Ytterdahl, Johan Nicholay Haarberg, Paul Otto Vatne og Hans Kr. Jensrud.

Åpning

1. Styreleder ønsket velkommen. Referatet fra styremøte 21. februar 2018 var tidligere godkjent på mail og sendt lagene.

Info fra grenledere

1. Det er ordinær og til dels god aktivitet i alle grener. Det arbeides med at banen på NIH skal åpne fra skolestart til høsten. Det foreligger foreløpig ikke mer konkret informasjon.

Erfaringsutveksling mellom instruktører og ansvarlige for treningskvelder

1. Styret diskuterte interessen for å arrangere en kveld for erfaringsutveksling mellom personer i kretsen som er ansvarlige for treningskvelder og fungerer som instruktører i denne sammenhengen. Styret anmodet at interesserte tar kontakt med styret for å realisere denne idéen.

Aktivitetsstøtte

1. Styret bestemte i forrige styremøte å endre rutinene for utbetaling av aktivitetsstøtte til grenene. Vedlagte retningslinjer ble vedtatt. Den underliggende intensjonen er å stimulere til øket aktivitet bant ungdom, kvinner, personer med funksjonsnedsettelse og andre som viser særlig interesse i de ulike grenene i kretsen, enten direkte eller gjennom klubber/lag og ulike former for arrangementer.

Økonomi / utestående fordringer

1. Listen med utestående fordringer som ble lagt frem i forrige styremøte ble gjennomgått. Det har innkommet en del innbetalinger etter diverse henvendelser og etter at fakturakopier er fremskaffet. Styret avventer regnskapsrapport pr. 30.4.2018 for ytterligere oppfølging og eventuell purring av restanser. Styret ber vennligst de som skyldte penger ut i fra oppstillingen i forrige referat, og som fortsatt ikke har bragt dette i orden, om å betale eller ta kontakt slik at vi sparer tid på dette.

Hederstegn

1. Styret diskuterte innkommet forslag angående utdeling av hederstegn på neste kretsting. Det ble besluttet å utdele hederstegn i samsvar med forslaget, noe styret vil komme tilbake til ved forberedelse av neste års kretsting.

Ekebergbanen

1. Det er planlagt en oppfølging av diskusjonen angående Ekebergbanen i medlemsmøtet etter årets kretsting. Styret gjennomgikk en del underlagsmateriale som forberedelse til førstkommende møte mellom leietakerne.

Neste styremøte

1. Fastsettes senere etter innkalling fra styrets leder.

Hans Kr. Jensrud

Referent

Vedlegg: Retningslinjer for aktivitetsstøtte i Oslo Skytterkrets

## Retningslinjer for aktivitetsstøtte i Oslo Skytterkrets

Styret besluttet 21.februar 2018 følgende rutiner for utbetaling av aktivitetsstøtte til grenene:

*Utbetaling gjøres til grenrepresentant i styret med grunnlag i spesifisert styregodkjent søknad om midler, begrenset oppad til budsjettert beløp. Søknadsperioden er fra 1.1 - 30.9 i kalender­året.  Når midlene er benyttet, senest 31.10, returneres kopi av søknaden vedlagt samlet oversikt over bilag som dokumenterer kostnadene. Dersom midlene ikke er benyttet tilbakebetales differensen til kretsen innen samme frist. I perioden fra utbetaling fra kretsen til bilag/tilbakebetaling er mottatt fra grenrepresentanten bokføres utbetalingen som en fordring på grenrepresentanten. Når bilag for aktivitetsstøtten er mottatt bokføres disse som kostnad i kretsens regnskap.*

Søknad om aktivitetsstøtte kan gjelde støtte til klubber og personer som er medlem i klubb eller lag i Oslo Skytterkrets og kan gå til hel eller delvis dekning av:

* Deltakeravgift i konkurranser
* Treningssamlinger
* Ammunisjon
* Treningsavgifter
* Skytekort
* Reisekostnader til trening/ konkurranser
* Utstyr til trening og konkurranse
* Utgifter til instruktører, kurs ol.
* Annet som bidrar til øket konkurranse- og treningsaktivitet

Aktivitetsstøtten kan ikke benyttes til lommepenger eller utgifter det ikke kan redegjøres for i form av bilag fra tredjepart.

Alle grenrepresentanter kan søke og søknaden kan utformes på en enkel måte, for eksempel med følgende tekst:

*Til Oslo Skytterkrets*

*Jeg søker med dette som representant for [gren] om aktivitetsstøtte på kr. [beløp] for kalenderåret [år] i samsvar med retningslinjene for aktivitetsstøtte i Oslo Skytterkrets.*

*Dersom søknaden blir innvilget ber jeg vennligst om at beløpet blir utbetalt til min bankkonto [bankkontonummer].*

*[Sted, dato]*

*\_\_\_\_\_\_\_\_\_\_\_\_\_\_\_\_\_\_*

*[Navn]*

Retningslinjene gjelder fra og med 2017 for ubetalt aktivitetsstøtte og for øvrig fra og med 2018.

Styret, Oslo 26.4.2018